9
Usabia bacë́an bëxuñu unia Jesusan bëpëxcüa
1 Usocëx cuaínquin ca Jesusan usabia bacë́an bëxuñu uni achúshi isacëxa. 2 Isia ca aín unánmicë unicaman Jesús ñucácëxa:
—¿Ënë uníxa bëxuñu bacë́nun cara uin ñu 'atima 'acëx, aín papa, aín titan cara 'acëx, ënë unínbi cara 'acëx?
3 Quixuan cacëxun ca Jesusan cacëxa:
—Bëxuñu ca ax 'icën. 'Aíshbi ca aín 'ucha cupía 'icëma 'icën, 'imainun ca aín tita, aín papan 'ucha cupíribia 'icëma 'icën. Nucën Papa Diosan ñu 'aia unin isnun ca ax bëxuñu 'icën. 4 Bëánquicëbëtan ca unin ñu mëëtima 'icën. Usa 'ain ca nëtën ñu mëëia. Usaribi oquin cana bamacëma pain 'ixun 'ën an 'ë xuá axa quicësabi oquin ñu 'ati 'ain. 5 Ënë nëtënu 'aish cana 'ëx upí oquin sinánuan, an unicama 'imicë a 'ain, bëánquibucënu 'icësa 'ima xabánu 'icësa 'inun.
6 Usaquin aín 'unánmicë unicama catancëx, anu tushuquicëxuan chabóia me chamara bitancëxun ca anun uni bëshíacëxa, 7 bëshíquin ca cacëxa:
—'Ian cha, Siloé cacë, anu cuanx ca anuax bëchucatan. Siloé quicë bana ax ca cuanun xucë qui quicë bana 'icën.
Cacëxëshi cuanx bëchucacuatsini ca bëpë́xcüax uacëxa. 8 Usaía 'ian ca axa a rapasu 'icë unicama 'imainun an a uni bëxuñu 'icë iscë unicamaxribi quiacëxa:
—¿An tsóxun uni curíqui ñucácë uni ama cara ënëx 'ic?
9 —A ca ënëx 'icë —quiáxa bëtsix quicëbëbi ca raírinëxribi —Ama ca, a iscësaribi ca ënëx 'icë —quiax quiacëxa. Quiabi ca bëpë́xcucë unin cacëxa:
—A cana 'ëx 'ain.
10 Cacëxun ca ñucáquin cacëxa:
—¿Mix a 'aish caramina uisax bëpë́xcüan?
11 Cacëxun ca cacëxa:
—Jesús cacë uni, an ca anu tushuquicëxuan chabóia me chamara bitancëxun 'ë bëshíaxa, bëshíquin ca 'ian, Siloé cacë, anuax ca bëchucatan caxun 'ë xuaxa. Xucëx cuanx bëchucacuatsínquin cana upí oquin isan.
12 Cacëxun ca atun ñucácëxa:
—¿Uinu cara a uni 'ic?
Cacëx ca —uinu cara, cana 'unanima —quiacëxa.
Fariseo unicaman bëpë́xcucë uni asérabi cara Jesusan usaquin 'axa quixun ñucá
13 Usa 'ain ca an 'unáncë unicaman bëpë́xcucë uni fariseo unicamanu buáncëxa. 14 Anun ñu mëëtima nëtë́an anu tushuquicëxuan chabóia me chamara bitancëxun anun bëshíxun Jesusan bëxuñu uni a bëpëxcucë cupí, 15 ca fariseo unicaman a uni ñucátëcëancëxa, uisax caraisa bëpë́xcüaxa quixun. Ñucácëxun ca cacëxa:
—Me chabatan 'ë bëshícëx bëchucaxun cana upí oquin isan.
16 Quixuan cacëx ca fariseo uni raírinëx quiacëxa:
—A unin ca anun ñu mëëtima nëtën ñu 'aia. Usa 'aish ca Nucën Papa Diosnuaxa ucë uni 'itima 'icën.
Quiáxa quicëbë ca raíri quiacëxa:
—¿An ñu 'atima 'acë unin cara ësaquin uni itsían 'acëma ñu 'ati 'ic?
Usari ca bëtsi bëtsi oquin sinani atúxbi quiacëxa. 17 Usai Jesús ñui quiquin ca bëpë́xcucë uni amiribishi ñucátëcëancëxa:
—¿Min sináncëx cara an mi bëpë́xcucë uni ax uisa uni 'ic?
Cacëxun ca cacëxa:
—'Ën sináncëx ca ax an Nucën Papa Dios quicë bana uni ñuixuncë uni a 'icën.
18 Usaquian cacëxunbi ca judíos unicaman, ënë unix ca bëxuñu 'iá 'aíshbi bëpë́xcucë 'icë quixun sinántisama tancëxa. Sinántisama tanquin cuënxun ñucácëxuan aín papabëtan aín tita cacëxun pain ca 'unáncëxa. 19 Cuënxun ca aín papa ñucácëxa:
—¿Ënëx cara min bëchicë 'ic, mitsúnmi bëxuñua bacë́an ñuicë, a cara ënëx 'ic? ¿Usa 'ixúnbi cara uisaxun bërí upí oquin isin?
20 Usaquian ñucácëxun ca cacëxa:
—Asérabi ca ënëx 'ën bëchicë bëxuñua bacë́an a 'icën. 21 Uisa 'ixun cara bërí upí oquin isia, uin cara usabia bacë́an 'icëbi bëpë́xcüaxa cananuna 'unaniman. Ax ca mëcócë 'icën, ca ñucát, an ca mitsu ñuixunti 'icën.
22 Judíos unicamaxa bëráma 'ësënani —uinu 'icë unin cara, Jesús ax ca Cristo, ax utia judíos unicaman caíncë, a 'icë quixun ñuia, ax ca anua judíos unicama timë́ti xubunua atsíntëcëntima oquin chiquíncë 'iti 'icë —quia 'unánxun ca usoquin cacëxa. 23 Usai quia 'unánx atumi racuë́quin ca a unin papabëtan aín titan —ax ca mëcócë 'icën, a ca ñucát —quixun judíos 'apucama cacëxa.
24 Usaquian cacëxun ca a judíos unicaman amiribishi cuëntëcënxun bëpë́xcucë uni ñucátëcëancëxa:
—Nucën Papa Diosan ismainun ca nu asérabi ñuixun, ¿uisaxira caramina bëpë́quian? A uni, Jesús, ax ca 'atima 'icë quixun cananuna 'unan.
25 Cacëxun ca bëpë́xcucë unin cacëxa:
—Ax cara 'atima uni 'icë quixun cana 'ën 'unaniman. 'Ëx bëxuñu 'ixunbi 'ën bërí iscë, ënëishi cana 'unan.
26 Cacëxun ca cacëxa:
—¿Mi cara uisox? ¿Uisoquin cara mi bëpë́xcüax?
27 Cacëxun ca cacëxa:
—Ashiquin cana mitsu can, cacëxunbi camina cuaisama tan. ¿Uisati caramina 'ë mitsun ñucatëcënin? Mitsúxribi sapi camina aín 'unánmicë uni 'iisa tanin.
28 Quia ca fariseo unicaman bëpë́xcucë uni 'usánquin cacëxa:
—Mixmi aín 'unánmicë uni 'aínbi cananuna nun Moisésnëan usai nux 'inun quixun cuënëo bana 'unan. 29 Nun cananuna 'unan, Moisésbë ca Nucën Papa Dios banacëxa. Usa 'ixunbi cananuna uinuax cara a uni uaxa quixun 'unaniman.
30 Cacëxun ca bëpë́xcucë unin cacëxa:
—¿An 'ë bëpë́xcucëbi caramina a uinuax cara uaxa quixun mitsun 'unaniman? 31 Cananuna 'unanin, an ñu 'atima 'acë unin bana ca Nucën Papa Diosan cuatima. An a ami sinánquin a rabianan axa cuëëncësa oquinshi 'acë uni, aín bana cuni ca Nucën Papa Diosan cuatia. 32 Uínsaran nëtë́nbi ca unin, usabi bacë́an uni bëxuñu ca unin bëpë́xcüaxa quixun ñuia cuama 'icën. 33 Nucën Papa Diosan xuáma 'ixun ca an usaquin 'atsianma.
34 Cacëxun ca fariseo unicaman cacëxa:
—Mix camina 'uchañubia min tita bacë́an 'aish usabi 'ain. ¿Usa 'ixunbi caramina min nu bana ñuixuinsa tanin?
Usaquin caquin ca bëpë́xcucë uni anuaxa cuantánun quixun chiquíancëxa.
Jesúsmi sináncëma unicama bëxuñusa
35 Fariseo unicaman ca bëpë́xcucë uni chiquíanxa quixuan unin ñuia cuaquin ca Jesusan bariquin mëraxun a bëpë́xcucë uni cacëxa:
—¿Axa uni 'inux Nucën Papa Diosnuax uá, ami caramina sinanin?
36 Quixuan ñucácëxun ca cacëxa:
—'Ëx ami sinánun camina ui cara ax 'icë quixun 'ë cati 'ain.
37 Cacëxun ca Jesusan cacëxa:
—Camina isin, an mi cacë, 'ëx cana a 'ain.
38 Quixuan cacëxun ca cacëxa:
—Asérabi camina mix a 'ai quixun cana bërí 'unanin.
Usaquin caquin ca ami sinánquin aín bëmánon rantin purúnquin a rabiacëxa. 39 Rabicëxun isquin ca Jesusan cacëxa:
—'Ën a uni 'unánmiti ñu 'unáncëma pain 'aish bëxuñusa 'ixunbi ca 'ëmi catamëquin bëxuñumasa 'ixun unin 'unánti 'icën. Usa 'aínbi ca an —'ën cana ñu 'unani —quixun sináncë uni ax 'ëmi catamëtiama 'ën 'unánmicëma 'aish usabi bëxuñusa 'iti 'icën. Usaía 'inun cana uacën.
40 Usaquian caia cuaquin ca anua 'icë fariseo unicaman Jesús cacëxa:
—¿Núxribi caranuna bëxuñu 'ain?
41 Cacëxun ca Jesusan cacëxa:
—Mitsun asérabi 'ë ñui quicë bana 'unáncëma 'aish bëxuñusa 'aish camina 'uchocëma 'itsían. Usa 'aínbi mitsun —cana a bana cuati —quicë 'ixúnbi —asérabi ca a bana 'icë —quixun sinántisama tancë cupí camina 'uchacë 'iti 'ain.